Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 131/12)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (X)

Nationalt sagsnummer: 106

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaría de Agricultura, Pesca y Alimentación

Ministerio de Agricultura, Pesca y Alimentación

Adresse: Paseo Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10.

2. Ansøgende sammenslutning 2.1. Navn: Associació de Forners i Pastissers de Balears.

2.2. Addresse: Josep Darder Metge, 28 (ent. A)

E-07008 Palma de Mallorca

Tlf. (34) 971 27 61 45

Fax (34) 971 27 61 61.

2.3. Sammensætning: producent/forarbejdningsvirksomhed (x) andet ( ).

3. Produktets art brød-, kage-, konditori- eller kiksprodukter. Kategori 2.4 -

4. Varespecifikation

(sammenfatning af betingelserne i artikel 4, stk. 2)

4.1. Navn: Ensaimada de Mallorca eller Ensaimada mallorquina.

4.2. Beskrivelse: Produkt af gæret og bagt sukkerdej fremstillet af mel med højt glutenindhold, vand, sukker, æg, grunddej og svinefedt.

Den beskyttede geografiske betegnelse omfatter følgende typer ensaimada:

- Ensaimada de Mallorca fremstillet af mel med højt glutenindhold, vand, sukker, æg, grunddej og svinefedt, uden nogen form for fyld. Vægt: 60-2000 g. Produktet har følgende kemiske egenskaber: vandindhold på 10-20 %, fedtindhold på 20-45 %

- Ensaimada de Mallorca med englehår fremstillet af de samme ingredienser som det foregående produkt og med fyld af englehår. Englehår fremstilles ved at koge græskarkød tilsat sukker. Vægt: 100-3000 g. Produktet har følgende kemiske egenskaber: vandindhold på 15-35 %, fedtindhold på 15-40 %.

Produktet er spiralformet med to eller flere ringe i urets retning. Overfladen er bølget med gylden farve. Toppen er fast, sprød og skør, og indeni er kagen blød, ikke-letsmuldrende, meget sammenhængende og med lille elasticitet, hvor det er let at se butterdejen indeni, med sød smag og duft af bagværk. Bunden er kendetegnet ved, at den er fedtet. I Ensaimada de Mallorca med englehår ses englehårets tråde inde i kagen.

Begge typer ensaimada kan evt. efter bagningen strøs med flormelis, hvorved overfladen får en hvidlig farve.

4.3. Geografisk område: Ensaimada de Mallorca fremstilles i alle distrikter, kommuner og lokaliteter på Mallorca, som hører ind under den selvstyrende region Balearerne.

4.4. Bevis for oprindelse: Virksomheder, der fremstiller Ensaimada de Mallorca, skal opføres i et register over fremstillingsvirksomheder.

Kontrolorganet udarbejder en plan for overvågning af alle registrerede virksomheder, der omfatter både fremstilling, emballering og mærkning af det beskyttede produkt samt forholdene i fremstillingslokalerne. En kontroletiket, der er nummereret, kontrolleret og udstedt af kontrolorganet, sikrer, at ensaimadas, som er omfattet af den beskyttede geografiske betegnelse, opfylder alle krav i varespecifikationen.

4.5. Fremstillingsmetode: Ved fremstilling af Ensaimada de Mallorca skal alle de faser, som nævnes herefter, gennemføres i den angivne rækkefølge:

a) Blanding. Ingredienserne blandes i det angivne forhold:

- mel med højt glutenindhold: 45-55 %

- vand: 18-20 %

- sukker: 16-20 %

- æg: 6-10 %

- grunddej: 4-6 %.

b) Udrulning. Dejen udrulles tyndt, hvorefter den dækkes helt med svinefedt og strækkes, så den bliver en tynd film.

c) Formning. Den tynde dej rulles sammen om sig selv, og der formes en ensartet spiral bestående af mindst to ringe.

d) Hævning. Den formede masse skal hæve i hæveskab eller -kammer i mindst 12 timer.

e) Den hævede dej ovnbages, indtil den bliver til en ensaimada med de fysisk-kemiske og berøringsmæssige egenskaber, der er kendetegnende for det traditionelle produkt.

Når det drejer sig om Ensaimada de Mallorca med englehår, skal fyldet lægges på, når dejen er rullet ud og inden formningen, og der skal være mindst 40 g fyld af englehår pr. 100 g dej.

Fremstillede ensaimadas skal, indtil de afsættes, oplagres under egnede opbevaringsforhold og hygiejniske forhold, således at deres kemiske og organoleptiske egenskaber bevares. Produktet afsættes i hele stykker emballeret i papæsker med ottekantet eller cirkelformet bund eller emballeret i materiale, der sikrer produktet en passende beskyttelse.

Fremstilling, oplagring, emballering og mærkning af produktet må kun finde sted i lokaler, der er opført i registret over fremstillingsvirksomheder og kontrolleret af kontrolorganet for den beskyttede geografiske betegnelse.

4.6. Tilknytning til området a) Historisk

Ensaimada de Mallorca er en konditorvare med lang tradition på Mallorca, da den fra gammel tid og til stadighed er blevet fremstillet og spist på øen.

I det 17. århundrede ses de første skriftlige henvisninger til Ensaimada de Mallorca. Selv om hvedemel først og fremmest blev anvendt til fremstilling af brød, findes der dokumenter, hvoraf det fremgår, at Ensaimadas mallorquinas blev fremstillet i anledning af fester og højtideligheder.

Fra det 18. århundrede blev det almindeligt at spise Ensaimadas de Mallorca i middel- og overklassen, hvor de ofte blev indtaget sammen med en kop chokolade om eftermiddagen. I dette århundrede blev Ensaimadas mallorquinas stadig spist ved fester og andre højtideligheder, hvor de også blev anvendt som gave.

I det 19. århundrede blev ensaimadas meget populære og blev udbredt uden for selve øen. Der blev udgivet utallige publikationer - opskriftsamlinger, konditorafhandlinger, rejsebøger - hvor der blev henvist til Ensaimada de Mallorca enten ved beskrivelse af fremstillingsmetoden eller ved beskrivelse af den som et typisk og almindeligt produkt fra Mallorca.

Ærkehertugen af Østrig, Luis Salvador af Habsburg, udførte på Mallorca mellem 1869 og 1891 et stort arbejde med at undersøge og indsamle dokumentation for mallorcinske traditioner, "Die Balearen in Wort und Bild geschildert" (Balearerne i ord og billeder), og der findes utallige henvisninger til Ensaimada de Mallorca. Den beskrives som en typisk mallorcinsk kage, som middel- og overklassen ofte spiste til morgenmad, om eftermiddagen eller som dessert til frokost.

Den første audiovisuelle beskrivelse af Ensaimada de Mallorca blev udfærdiget i første tredjedel af det 20. århundrede for at udbrede kendskabet til kagen og fremme salget af den uden for øen. I denne film viser man, hvordan produktet blev fremstillet med en proces, som er næsten identisk med den, der følges i dag, og hvordan ensaimadas blev sendt til fastlandet ad søvejen emballeret i de traditionelle papæsker.

De historiske henvisninger dokumenterer, at Ensaimada de Mallorca er en del af Mallorcas kulturelle og historiske arv, og den er uden tvivl en af de mallorcinske konditorvarer, der har bevaret alle sine traditionelle kendetegn.

b) Social og menneskelig

Ensaimada de Mallorca er et håndværksprodukt, hvor fremstillerens erfaring er afgørende for, at produktet får sine organoleptiske egenskaber.

På Mallorca er der en stor brød- og kagetradition. Det er et af de ældste fag, som går tilbage til det 14. århundrede. Denne tradition fremgår tydeligt, når man undersøger gennemsnitsalderen for ovnene på Mallorca, hvoraf omkring 5 % er over 300 år gamle, 10 % er over 200 år gamle og 35 % er ca. 150 år gamle.

Dette forhold understreges af, at omkring 90 % af alle ovne på øen tilhører små familievirksomheder, og at ca. 25 % af ovnene i dag tilhører virksomheder, der drives af familiens femte generation.

Ensaimada de Mallorca er i dag den konditorvare, der er bedst kendt på Mallorca, og den er anerkendt for sin store sociale betydning. Den turistindustri, der har udviklet sig på øen, har også betydet, at dette produkt har opnået international anerkendelse.

4.7. Kontrolinstans Navn: Dirección General de Agricultura (Govern de les Illes Balears)

Addresse: C/ Foners, 10, E-07006 Palma de Mallorca

Tlf. (34) 971 17 61 00

Fax (34) 971 17 61 56.

Som den selvstyrende region Balearernes kompetente myndighed inden for kvalitetsbetegnelser påtager Dirección General de Agricultura sig midlertidigt kontrolfunktionerne, indtil tilsynsrådet for den beskyttede geografiske betegnelse Ensaimada de Mallorca opfylder norm EN 45011.

4.8. Mærkning: Etiketter og kontroletiketter er forsynet med teksten"Indicación Geográfica Protegida Ensaimada de Mallorca".

Den emballage, hvori ensaimadas, der er omfattet af den beskyttede geografiske betegnelse, sælges, skal være forsynet med en garantiforsegling eller kontroletiket, der er nummereret og udstedt af tilsynsrådet, og som skal være påført i selve fremstillingslokalet i henhold til de regler, som tilsynsrådet fastsætter, og altid på en sådan måde, at genanvendelse ikke kan finde sted.

På selve etiketterne fra fremstillingsvirksomhederne, som anvendes til beskyttede ensaimadas, skal registernummeret i den beskyttede geografiske betegnelse og de lovbefalede oplysninger af generel art altid være tydeligt angivet.

4.9. Krav i nationale bestemmelser - lov nr. 25/1970 af 2. december 1970 om vindyrkning, vin og alkohol

- dekret nr. 835/1972 af 28. marts 1972 til gennemførelse af lov nr. 25/1970

- bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og beskyttede geografiske betegnelser for landbrugsprodukter og levnedsmidler

- kongeligt dekret nr. 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nr.: ES/00277/03.02.14.

Dato for modtagelsen af den fuldstændige ansøgning: 14. februar 2003.